Petnaest zemalja bez virusa korona

Pandemija novog korona virusa koja je potekla iz Kine proširila se na gotovo cijeli svijet. Ipak, do danas 15 zemalja nije potvrdilo prisustvo virusa.

To su Komori, Kiribati, Lesoto, Maršalska Ostrva, Mikronezija, Nauru, Sjeverna Koreja, Palau, Samoa, Solomonska Ostrva, Tadžikistan, Tonga, Turkmenistan, Tuvalu i Vanuatu.

Do prije deset dana ova lista bila je duža za još tri imena – Jemen, Južni Sudan i Sao Tome i Principe, međutim proteklih dana i u ovim zemljama zabilježeni su prvi slučajevi zaraze korona virusom.

Prema podacima portal Worldometers.info, u Južnom Sudanu je četvoro zaraženih, isto toliko je i u Sao Tome i Principe, a u Jemenu je prijavljen jedan slučaj zaraze.

Pojedini stručnjaci su saglasni da vjerovatno neke zemlje ne prijavljuju slučajeve korona virusa, ali ih imaju. Uglavnom svi sumnjaju u vjerodostojnost podatka da u Sjevernoj Koreji nema oboljelih od korona virusa.

Podsjetimo, Svjetska zdravstvena organizacija proglasila je 11. marta pandemiju korona virusa.

Prvi slučaj Covida-19 pojavio se u kineskom gradu Vuhanu u decembru 2019. godine.

Za samo tri mjeseca virus se proširio po svijetu, a za sada je zabilježen u 210 zemalja i teritorija.

Korona virusom je zaraženo 1.948.617 ljudi.

Pandemija je do sada odnijela 121.846 života, ali je i 460.541 osoba izliječena.